**Stanovisko Odborového zväzu pracovníkov školstva a vedy na Slovensku k situácii na Ukrajine**

Odborový zväz školstva vyjadruje vážne znepokojenie nad alarmujúcou situáciou na Ukrajine a hlbokú solidaritu a podporu ukrajinskému ľudu, všetkým pedagogickým, odborným a nepedagogickým zamestnancom, žiakom a študentom. Stojíme pri vás! V týchto dňoch sme zároveň v neustálom kontakte s vedením nášho partnerského Odborového zväzu zamestnancov školstva a vedy na Ukrajine so sídlom v Kyjeve.

S rastúcimi obavami sledujeme najnovší vývoj na ukrajinskej hranici s Ruskom. Vojenskú agresiu Ruska považujeme za bezprecedentné porušenie medzinárodného práva a ohrozenie mierového poriadku v Európe. Odsudzujeme akékoľvek násilné činy, predovšetkým s použitím ozbrojenej sily, a dúfame v mierové urovnanie konfliktu.

Vyzývame zástupcov vlád Ruska a Ukrajiny, ako aj predstaviteľov európskych a medzinárodných inštitúcií, aby vyvinuli maximálne úsilie na deeskaláciu aktuálnej situácie a hľadanie mierových riešení bez dopadu na nevinné obyvateľstvo.

Ing. Pavel Ondek,

predseda zväzu